**ՏԵՂԵԿԱՆՔ-ՀԻՄՆԱՎՈՐՈՒՄ**

**«ԱԶԱՏԻ ՋՐԱՄԲԱՐԻ ՄԵՌՅԱԼ ԾԱՎԱԼԻ ՀՈՐԻԶՈՆԸ ԻՋԵՑՆԵԼՈՒ ՎԵՐԱԲԵՐՅԱԼ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ՎԵՐԱԲԵՐՅԱԼ**

1. **Անհրաժեշտությունը`** որոշման նախագծի ընդունման կարևորությունը պայմանավորված է Ազատի ջրամբարի վթարված հատակային ջրթողի ջրընդունիչ կառուցվածքի տեխնիկական վիճակն ուսումնասիրելու, ինչպես նաև ոռոգման ջրապահանջն ապահովելու համար Արտաշատի ջրանցքին ջրալրում իրականացնելու անհրաժեշտությամբ:
2. **Ընթացիկ իրավիճակը և խնդիրները**` Ազատի ջրամբարը շահագործվում է 1976 թվականից: Ճնշումային խողովակաշարի երեք շրջասկավառակային փականներից երկուսն անաշխատունակ վիճակում են, իսկ վերջնամասի կարգավորիչը աշխատում է մշտական խափանումներով: Հատակային ջրթողը 2017 թվականին վթարվել է: Հատակային ջրթողի վերակառուցման և վերազինման աշխատանքների համար 2017 թվականին մշակվել են նախագծանախահաշվային փաստաթղթերի փաթեթ, որոնք ներկայումս վերահաշվարկի՝ դրան զուգահեռ նաև հատակային ջրթող կառույցների տեխնիկական վիճակի ուսումնասիրության անհրաժեշտություն ունեն: Ջրամբարի մեռյալ ծավալի նիշը (1013,9 մ) մինչև 993 մ նիշ ժամանակավորապես իջեցումը հնարավորություն կտա իրականացնել հատակային ջրթողի ջրընդունիչ կառուցվածքի տեխնիկական վիճակի ուսումնասիրություն:

Միաժամանակ, այն հնարավորություն կտա բաց թողնված ջրի ծավալն ուղղել Արտաշատի ջրանցքին՝ մեղմելով ջրանցքի իշխման տակ ընկած շուրջ 7000 հա հողատարածքների ոռոգման ջրապահանջը: Նշված հողատարածքների ջրապահանջը սեպտեմբեր-հոկտեմբեր ամիսներին կազմում է շուրջ 18 մլն մ3, որից Մխչյանի 2-րդ աստիճանի պոմպակայանով հնարավոր է Արտաշատի ջրանցքին ջրալրում տալ շուրջ 7,3 մլն մ3 ծավալով: Ջրապահանջի մնացած մասը հնարավոր կլինի ապահովել Ազատի ջրամբարի մեռյալ ծավալից ջրառ իրականացնելով:

Ս.թ. սեպտեմբերի 5-ի դրությամբ Ազատի ջրամբարի լցվածության (շուրջ 14,4 մլն մ3) պայմաններում Ազատի քառաստիճան պոմպակայանի ու Դվինի ջրանցքի ջրալրման ծավալները հաշվի առնելով՝ ջրամբարի մեռյալ ծավալից հնարավոր կլինի ջրառ իրականացնել շուրջ 8 մլն մ3:

1. **Տվյալ բնագավառում իրականացվող քաղաքականությունը**` Հիդրոտեխնիկական կառուցվածքների անվտանգ շահագործում և կայուն ոռոգման ջրամատակարարում:
2. ***Կարգավորման նպատակը և բնույթը***` Որոշման նախագծի կարգավորման նպատակը՝ հատակային ջրթող կառույցների տեխնիկական վիճակի ուսումնասիրությունն իրականացնելու և Ազատի ջրամբարի մեռյալ ծավալի ջրի հորիզոնը իջեցնել մինչև 993 մ (W=0.73 մլն մ3) նիշ՝ ոռոգման ջրապահանջը մեղմելու համար:
3. ***Նախագծի մշակման գործընթացում ներգրավված ինստիտուտները***` ներկայացված որոշման նախագիծը մշակվել է Հայաստանի Հանրապետության տարածքային կառավարման և ենթակառուցվածքների նախարարության ջրային կոմիտեի կողմից:
4. ***Ակնկալվող արդյունքը***` Հիդրոտեխնիկական կառուցվածքների կայուն շահագործում, ոռոգման ջրամատակարարման ապահովում:
5. ***Կապը ռազմավարական փաստաթղթերի հետ, Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ`*** Որոշման նախագծի ընդունումը չի բխում Հայաստանի Հանրապետության կառավարության 2021-2026 թվականների գործունեության ծրագրի պահանջներից: